Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέση που θα λάβει η Κοινότητα στο Συμβούλιο Υπουργών ΑΚΕ-ΕΚ σχετικά με την απόφαση χρησιμοποίησης του αποθεματικού του κονδυλίου για τη μακροπρόθεσμη ανάπτυξη, καθώς και πόρων από την επενδυτική διευκόλυνση του ένατου Ευρωπαϊκού Ταμείου Ανάπτυξης, με σκοπό τη σύσταση διευκόλυνσης ΑΚΕ-ΕΚ για τα ύδατα.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Κοινότητα διαδραματίζει ενεργό ρόλο στο πλαίσιο της πρωτοβουλίας της ΕΕ για το νερό η οποία δημιουργήθηκε κατά την παγκόσμια διάσκεψη κορυφής για την αειφόρο ανάπτυξη (WSSD). Η πρωτοβουλία αυτή αποβλέπει στη διάθεση σημαντικής χρηματοδοτικής συνεισφοράς για τη μείωση της φτώχειας, κύριο στόχο τόσο της συμφωνίας εταιρικής σχέσης ΑΚΕ-ΕΚ, που υπεγράφη στο Κοτονού στις 23 Ιουνίου 2000, όσο και της αναπτυξιακής πολιτικής της Κοινότητας.

Δεδομένου ότι το ΕΤΑ είναι η κυριότερη πηγή χρηματοδότησης της κοινοτικής βοήθειας στις χώρες ΑΚΕ (κάθε άλλη περαιτέρω) συνδρομή σε νέες πρωτοβουλίες προς όφελος των χωρών ΑΚΕ πρέπει να προέρχεται από το ΕΤΑ. Οι πόροι που διατίθενται για την ενδο-ΑΚΕ συνεργασία στο πλαίσιο του 9ου ΕΤΑ είναι πολύ περιορισμένοι για να καλύψουν όλες τις πρωτοβουλίες. Κατά συνέπεια, πρέπει να κινητοποιηθεί το αποθεματικό του 9ου ΕΤΑ.

Βάσει της συμφωνίας του Κοτονού και της εσωτερικής συμφωνίας μεταξύ των κρατών μελών της ΕΕ, οι υπηρεσίες της Επιτροπής πρότειναν στην επιτροπή ΕΤΑ να εξασφαλιστεί η στήριξη από μέρους της Κοινότητας στην πρωτοβουλία για το νερό, με τη μεταφορά των μη διατεθέντων πόρων (24 εκατ. ευρώ) από το αποθεματικό του κονδυλίου του 9ου ΕΤΑ για την περιφερειακή συνεργασία στην ενδο-ΑΚΕ συνεργασία, και να χρησιμοποιηθούν οι πόροι αυτοί ως συνεισφορά σε μία διευκόλυνση ΑΚΕ-ΕΕ για το νερό. Το αποθεματικό αυτό ανανεώθηκε με το ίδιο ποσό με απόφαση του Συμβουλίου ΕΕ σχετικά νε την μερική αποδέσμευση του υπό όρους ενός δισεκατομμυρίου ευρώ του 9ου ΕΤΑ. Η επιτροπή ΕΤΑ εξέφρασε θετική γνώμη για την πρόταση αυτή κατά την 381η συνεδρίασή της στις 30 Μαρτίου 2004.

Η πρόταση αυτή οδηγεί σε πλήρη απορρόφηση του κονδυλίου για την περιφερειακή συνεργασία. Υπό τις περιστάσεις αυτές, το Συμβούλιο Υπουργών ΑΚΕ-ΕΚ δύναται να λαμβάνει, βάσει της παραγράφου 8 του χρηματοδοτικού πρωτοκόλλου του 9ου ΕΤΑ, τα κατάλληλα μέτρα που εφαρμόζονται σε περίπτωση που εξαντληθούν τα κεφάλαια που προβλέπονται για οποιοδήποτε από τα χρηματοδοτικά μέσα της συμφωνίας του Κοτονού.

Σύμφωνα με τα προαναφερθέντα, η Επιτροπή προτείνει στο Συμβούλιο να εγκρίνει τη συνημμένη απόφαση σχετικά με τη θέση που θα λάβει η Κοινότητα στο Συμβούλιο Υπουργών ΑΚΕ-ΕΚ όσον αφορά τη μεταφορά 185 εκατ. ευρώ από το αποθεματικό (μη διατεθέντες πόροι) του κονδυλίου του 9ου ΕΤΑ για την μακροπρόθεσμη ανάπτυξη και 41 εκατ. ευρώ από το κονδύλιο του 9ου ΕΤΑ για την επενδυτική διευκόλυνση, στην ενδο-ΑΚΕ συνεργασία, με σκοπό να χρησιμοποιηθούν για τη σύσταση της διευκόλυνσης ΑΚΕ-ΕΕ για το νερό. Μαζί με την προαναφερθείσα αύξηση κατά 24 εκατ. ευρώ της ενδο-ΑΚΕ συνεργασίας, αυτό θα οδηγήσει στο συνολικό ποσό των 250 εκατομμυρίων ευρώ ως πρώτη χρηματοδότηση της διευκόλυνσης ΑΚΕ-ΕΕ για το νερό.

Με βάση τα αποτελέσματα των ενδιάμεσων επισκοπήσεων των στρατηγικών των χωρών ΑΚΕ και του ελέγχου, από το Συμβούλιο, της εκτέλεσης του ΕΤΑ στα τέλη του 2004, το Συμβούλιο θα αποφασίσει το αργότερο τον Μάρτιο του 2004 σχετικά με την κινητοποίηση μίας δεύτερης χρηματοδότησης 250 εκατομμυρίων ευρώ για την διευκόλυνση ΑΚΕ-ΕΕ για το νερό και για την χρήση του εναπομείναντος ποσού 500 εκατομμυρίων ευρώ από το υπό όρους ποσό του ενός δισεκκατομμυρίου ευρώ του 9ου ΕΤΑ.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέση που θα λάβει η Κοινότητα στο Συμβούλιο Υπουργών ΑΚΕ-ΕΚ σχετικά με την απόφαση χρησιμοποίησης του αποθεματικού του κονδυλίου για τη μακροπρόθεσμη ανάπτυξη, καθώς και πόρων από την επενδυτική διευκόλυνση του ένατου Ευρωπαϊκού Ταμείου Ανάπτυξης, με σκοπό τη σύσταση διευκόλυνσης ΑΚΕ-ΕΚ για τα ύδατα.

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 310 σε συνδυασμό με το άρθρο 300 παράγραφος 2, δεύτερο εδάφιο,

την πρόταση της Επιτροπής, [1]

[1] EE C [...] [...]

Εκτιμώντας τα εξής:

(1) Κατά την 2509η σύνοδο της 19ης Μαΐου 2003, το Συμβούλιο Υπουργών της ΕΕ αναγνώρισε την ανάγκη κινητοποίησης σημαντικών πόρων για το νερό και την αποχέτευση και ζήτησε από την Επιτροπή να εκπονήσει πρακτικές προτάσεις που θα συζητηθούν στο πλαίσιο της ΕΕ και του Συμβουλίου Υπουργών ΑΚΕ-ΕΚ.

(2) Κατά την 2571η σύνοδο της 22 Μαρτίου 2004 το Συμβούλιο Υπουργών της ΕΕ συμφώνησε στην σύσταση μιας διευκόλυνσης για το νερό για τις χώρες ΑΚΕ και στην αποδέσμευση 500 εκατομμυρίων ευρώ από το υπό όρους ποσό του ενός δισεκατομμυρίου ευρώ του 9ου ΕΤΑ για αυτήν την διευκόλυνση. Συμφώνησε επίσης στην άμεση διάθεση μιας πρώτης χρηματοδότησης 250 εκατομμυρίων ευρώ από το υπό όρους ποσό του ενός δισεκατομμυρίου ευρώ όπως και σε απόφαση το αργότερο τον Μάρτιο του 2005 για την κινητοποίηση μιας δεύτερης χρηματοδότησης 250 εκατομμυρίων ευρώ και για την χρήση του εναπομείναντος ποσού των 500 εκατομμυρίων ευρώ από το υπό όρους ποσό του ενός δισεκατομμυρίου ευρώ.

(3) Με το άρθρο 15 της συμφωνίας εταιρικής σχέσης ΑΚΕ-ΕΚ, που υπεγράφη στο Κοτονού στις 23 Ιουνίου 2000, συστήνεται Συμβούλιο Υπουργών ΑΚΕ-ΕΚ με αρμοδιότητα να λαμβάνει αποφάσεις βάσει της συμφωνίας, ενώ η παράγραφος 8 του παραρτήματος Ι της εν λόγω συμφωνίας (χρηματοδοτικό πρωτόκολλο), προβλέπει ότι το Συμβούλιο Υπουργών λαμβάνει τα κατάλληλα μέτρα σε περίπτωση κατά την οποία τα κεφάλαια εξαντληθούν που προβλέπονται για οποιοδήποτε από τα χρηματοδοτικά μέσα της συμφωνίας.

(4) Τα κεφάλαια του κονδυλίου του 9ου ΕΤΑ για την περιφερειακή συνεργασία και ολοκλήρωση έχουν εξαντληθεί. Κατά συνέπεια, πρέπει να καθοριστεί η θέση που θα λάβει η Κοινότητας στο Συμβούλιο Υπουργών ΑΚΕ-ΕΚ προκειμένου να εγκριθεί απόφαση σύμφωνα με την οποία η Κοινότητα θα συνεισφέρει, από τα αποθεματικά του κονδυλίου για την μακροπρόθεσμη ανάπτυξη και του κονδυλίου για την επενδυτική διευκόλυνση του 9ου ΕΤΑ, στη σύσταση διευκόλυνσης ΑΚΕ-ΕΕ για το νερό.

ΑΠΟΦΑΣIZEI:

Άρθρο Μόνο

Η Κοινότητα λαμβάνει, στο πλαίσιο του Συμβουλίου Υπουργών ΑΚΕ-ΕΚ, την ακόλουθη θέση όσον αφορά τη χρησιμοποίηση του αποθεματικού του κονδυλίου του 9ου ΕΤΑ για την μακροπρόθεσμη ανάπτυξη και πόρων του κονδυλίου για την επενδυτική διευκόλυνση, με σκοπό τη σύσταση διευκόλυνσης ΑΚΕ-ΕΕ για το νερό, βάσει του συνημμένου σχεδίου απόφασης του Συμβουλίου Υπουργών ΑΚΕ-ΕΚ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΑΚΕ-ΕΚ

σχετικά με τη χρησιμοποίηση του αποθεματικού του κονδυλίου για τη μακροπρόθεσμη ανάπτυξη καθώς και πόρων από την επενδυτική διευκόλυνση του ένατου Ευρωπαϊκού Ταμείου Ανάπτυξης, με σκοπό τη σύσταση διευκόλυνσης ΑΚΕ-ΕΕ για τα ύδατα

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

Έχοντας υπόψη:

τη συμφωνία εταιρικής σχέσης ΑΚΕ-ΕΚ, η οποία υπεγράφη στο Κοτονού, στις 23 Ιουνίου 2000 και, ιδίως, την παράγραφο 8 του παραρτήματος Ι,

Εκτιμώντας τα εξής:

(1) Κατά την 2571η σύνοδο της 22 Μαρτίου 2004 το Συμβούλιο Υπουργών της ΕΕ συμφώνησε στην σύσταση μιας διευκόλυνσης για το νερό για τις χώρες ΑΚΕ και στην αποδέσμευση 500 εκατομμυρίων ευρώ από το υπό όρους ποσό του ενός δισεκατομμυρίου ευρώ του 9ου ΕΤΑ για αυτήν την διευκόλυνση. Συμφώνησε επίσης στην άμεση διάθεση μιας πρώτης χρηματοδότησης 250 εκατομμυρίων ευρώ από τουπό όρους ποσό του ενός δισεκατομμυρίου ευρώ όπως και σε απόφαση το αργότεροτον Μάρτιο του 2005 για την κινητοποίηση μιας δεύτερης χρηματοδότησης 250 εκατομμυρίων ευρώ και για την χρήση του εναπομείναντος ποσού των 500 εκατομμυρίων ευρώ από το υπό όρους ποσό του ενός δισεκατομμυρίου ευρώ. Η πρώτη χρηματοδότηση 250 εκατ. ευρώ διανέμεται στα κονδύλια αναφερόμενα στην παράγραφο 3 του χρηματοδοτικού πρωτοκόλλου του9ου ΕΤΑ ως ακολούθως: 185 εκατ. ευρώ στο κονδύλιο για την μακροπρόθεσμη ανάπτυξη, 24 εκατ. στο κονδύλιο για την περιφερειακή συνεργασία και ολοκλήρωση ανάπτυξη, 24 εκατ. στο κονδύλιο για την περιφερειακή συνεργασία και ολοκλήρωση και 41 εκατ. για την επενδυτική διευκόλυνση.

(2) Η Ευρωπαϊκή Επιτροπή ανακοίνωσε στο Συμβούλιο Υπουργών ΑΚΕ την αύξηση, κατά 24 εκατ. ευρώ, των πόρων που χορηγούνται στην ενδο-ΑΚΕ συνεργασία στο πλαίσιο του 9ου ΕΤΑ και πρότεινε να χρησιμοποιηθούν οι πόροι αυτοί ως συνεισφορά σε μία διευκόλυνση ΑΚΕ-ΕΕ για το νερό.

(3) Για να εξασφαλιστεί η στήριξη της πρωτοβουλίας της ΕΕ για το νερό στις χώρες ΑΚΕ, κρίνεται σκόπιμο να χορηγηθούν συμπληρωματικοί επιπλέον πόροι, συνολικού ύψους 500 εκατ. ευρώ, από τους οποίους μια πρώτη χρηματοδότηση 250 εκατ. ευρώ μπρεί να διατεθεί από τους πόρους που αποδέσμευσε το Συμβούλιο Υπουργών της ΕΕ. Ωστόσο, οι πόροι του κονδυλίου για την περιφερειακή συνεργασία και ολοκλήρωση, όπως ορίζεται στην παράγραφο 3 στοιχείο β) του παραρτήματος Ι (χρηματοδοτικό πρωτόκολλο) της συμφωνίας εταιρικής σχέσης ΑΚΕ-ΕΚ, έχουν εξαντληθεί. Κατά συνέπεια, πρέπει να μεταφερθούν οι αναγκαίοι πόροι από μη διατεθέντες πόρους του κονδυλίου του 9ου ΕΤΑ για την μακροπρόθεσμη ανάπτυξη και του κονδυλίου για την επενδυτική διευκόλυνση, σύμφωνα με την παράγραφο 3 εδάφια β) και γ) του χρηματοδοτικού πρωτοκόλλου.

(4) Το άρθρο 15 της συμφωνίας εταιρικής σχέσης ΑΚΕ-ΕΚ που υπεγράφη στο Κοτονού στις 23 Ιουνίου 2000 προβλέπει τη σύσταση Συμβουλίου Υπουργών ΑΚΕ-ΕΚ με εξουσία λήψης αποφάσεων βάσει της συμφωνίας,

ΑΠΟΦΑΣΙΖΕΙ:

Άρθρο 1- Σύσταση διευκόλυνσης ΑΚΕ-ΕΕ για το νερό

Ποσό 226 εκατ. ευρώ, εκ των οποίων 185 εκατ. ευρώ προέρχονται από το αποθεματικό του κονδυλίου του 9ου ΕΤΑ για την μακροπρόθεσμη ανάπτυξη και 41 εκατ. ευρώ από το κονδύλιο του 9ου ΕΤΑ για την επενδυτική διευκόλυνση, μεταφέρονται στην ενδο-ΑΚΕ συνεργασία, στο πλαίσιο του κονδυλίου για την περιφερειακή συνεργασία και ολοκλήρωση, και χρησιμοποιούνται για τη σύσταση διευκόλυνσης ΑΚΕ-ΕΕ για το νερό. Μαζί με το ποσό των 24 εκατ. ευρώ ήδη διαθέσιμο υπό την ενδο-ΑΚΕ συνεργασία, συνολικό ποσό 250 εκατ. ευρώ θα είναι επομένως διαθέσιμο για την πρώτη χρηματοδότηση της διευκόλυνσης ΑΚΕ-ΕΕ για το νερό.

Άρθρο 2- Δεύτερη χρηματοδότηση

Υπό τον όρο της αποδέσμευσης μιας δεύτερης χρηματοδότησης από το Συμβούλιο Υπουργών της ΕΕ 250 εκατ. ευρώ από το υπό όρους ποσό του ενός δισεκατομμυρίου ευρώ του 9ου ΕΤΑ, το ποσό αυτό θα χρησιμοποιηθεί για μια δεύτερη χρηματοδότηση της διευκόλυνσης ΑΚΕ-ΕΕ για το νερό.

Άρθρο 3

Σύμφωνα με το άρθρο 13 παράγραφος 2 του παραρτήματος IV της συμφωνίας εταιρικής σχέσης ΑΚΕ-ΕΚ, το Συμβούλιο Υπουργών ΑΚΕ ζητεί από την Επιτροπή να χρηματοδοτήσει, με τα ποσά από το κονδύλιο της ενδο-ΑΚΕ συνεργασίας αναφερόμενα στα άρθρα 1 και 2 μια διευκόλυνση ΑΚΕ-ΕΕ για το νερό.

Έγινε στ......

Για το Συμβούλιο Υπουργών ΑΚΕ-ΕK

Ο Πρόεδρος